Kina dhe SHBA zotohen për thellimin e bashkëpunimit mes të dy vendeve
Nënpresidenti kinez Xi Jinping tha se Kina dhe Shtetet e Bashkuara kanë interesa dhe përgjegjësi të përbashkëta
Kina dhe Shtetet e Bashkuara janë zotuar për thellimin e bashkëpunimit, ndërkohë që nënpresidentët e dy vendeve zhvillojnë takime në Pekin. Nënpresidenti kinez Xi Jinping i dha një mirëpritje madhështore në Kinë homologut të tij amerikan, Joe Biden. Udhëheqësi kinez theksoi se marrëdhëniet e mira në mes të Pekinit dhe Uashingtonit kanë ndikim global. Nënpresidenti Xi tha se Kina dhe Shtetet e Bashkuara kanë interesa dhe përgjegjësi të përbashkëta. Ai e përshkruajti këtë marrdhënie si “shpresën e përbashkët” të njerëzve në mbarë botën që të dy vendet të bashkëpunojnë ngushtë me njëri tjetrin. Nënpresidenti Bajden premtoi angazhimin e Uashingtonit për këtë bashkëpunim. Të dy udhëheqësit përshendetën një roje nderi ushtarake, pastaj zhvilluan diskutime të gjera që mund të kenë përfshirë kursin e këmbimit të monedhës së Kinës, Tajvanin, të drejtat e njeriut dhe çështje të tjera. Mediat kineze kanë njoftuar se zyrtarët në Pekin pritet të lobojnë kundër një marrëveshje të propozuar për t’i shitur Tajvanit aeroplanë luftarakë F-16. Analisti i Institutit Brookings, Cheng Li thotë se ai pret që Pekini gjithashtu të shprehë shqetësimin e tij në lidhje me gjendjen e ekonomisë amerikane. Kina ka në rezervat e saj mbi 1 trilionë dollarë në formë bonosh thesari, duke e bërë Kinën kredit-dhënësin më të madh të huaj të Uashingtonit. Analisti Li tha se një nga qëllimet kryesore amerikane është ndërtimi i lidhjeve të mira me nënpresidentin XI, i cili pritet të marrë detyrën e Presidentit kinez në vitin 2013. Nënpresidenti Biden sot do të takohet me presidentin kinez Hu Jintao dhe kryeministrin Wen Jiabao. Pastaj, të shtunën së bashku me nënpresidentin XI, ai do të udhëtojë në qytetin jugperëndimor kinez, Chengdu, ku do vizitojë zonat e shkatërruara nga një tërmet i vitit 2008.Listen